Arany János: Keveháza (részletek) 1. Mért víjjog a saskeselyű? Mért szállong a turul s ölyű Hadintéző, baljós madár, Széles Dunának partinál? - Azér' vijjog a keselyű, Azér szállong turul s ölyű, Mert holnap ilyenkor, halott, Százezrivel fog veszni ott. 2. Széles Dunán tul és innét Nem gyűl hiába ennyi nép : Túl napnyugat, innen kelet Néznek kemény farkasszemet. Áradj folyam, ma vízözönt, Holnap habod vértől kiönt, Holnapután köny neveli: Anyák keserves könyei. 6. Kelen táján, a hegy megett, Borulni látom az eget ; Kelen körűl setét a föld, Mozdulni látom a mezőt : Minden porszem egy-egy vitéz, Minden füszál egy kelevéz, S a hűvös éj hő szellete Százezerek lehellete. 7. Kemény Keve ott a vezér, Hadával ím a parthoz ér ; Széles a víz, mély a folyó : Nincs rajta hid, nincsen hajó. S hid volna bár : ledülne az, Hajó volna, elülne az, Ennyi sok nép a merre lép Hajlik a part, miként a jég. 8. Parancsolá hun fejdelem : Minden tömlő üres legyen ; S mit ő kiad, mit ő beszél Nem tréfaszó, nem puszta szél. Igyál, igyál, te vén Duna ! Nem ittál ennyi bort soha : Igyál és tartsd nagy hátadat : Szállitsd keresztül a hadat. 10. Tömlőkön ott a hős Keve Hadával így átalkele, Miért a hegy, miért a sík, Kelenföldének mondatik. "Lassan, fiúk ! lábujjhegyen ! A merre a Duna megyen." És halkal, mint az éji köd, Ereszkednek a part mögött. Arany János Összes Költői Művei Franklin Társulat Budapest 1932 IX. kötet 9-11. o.